CELEX: 32007D0064
Language: mt
Date: 2006-12-15 00:00:00
Title: 2007/64/KE: Deċiżjoni tal-Kummissjoni tal- 15 ta' Diċembru 2006 li tistabbilixxi kriterji ekoloġiċi riveduti u r-rekwiżiti ta’ stima u verifikazzjoni relatati għall-għoti ta’ ekotikketta tal-Komunità għall-midja tat-tkabbir (notifikata bid-dokument numru C(2006) 6962) Test b’rilevanza għaż-ŻEE.

2.12.2008   
               
               
                  MT
               
               
                  Il-Ġurnal Uffiċjali ta’ l-Unjoni Ewropea
               
               
                  489
               
            DEĊIŻJONI TAL-KUMMISSJONI
      tal-15 ta' Diċembru 2006
      li tistabbilixxi kriterji ekoloġiċi riveduti u r-rekwiżiti ta’ stima u verifikazzjoni relatati għall-għoti ta’ ekotikketta tal-Komunità għall-midja tat-tkabbir
      (notifikata bid-dokument numru C(2006) 6962)
      (Test b’rilevanza ŻEE)
      (2007/64/KE)
      IL-KUMMISSJONI TAL-KOMUNITAJIET EWROPEJ,
      Wara li kkunsidrat it-Trattat li jistabbilixxi l-Komunità Ewropea,
      Wara li kkunsidrat ir-Regolament (KE) Nru 1980/2000 tal-Parlament Ewropew u tal-Kunsill tas-17 ta’ Lulju 2000 dwar skema riveduta għall-għoti ta’ ekotikketti tal-Komunità (1), u b’mod partikolari t-tieni subparagrafu tal-Artikolu 6(1) tiegħu,
      Wara li kkonsultat mal-Bord tal-Unjoni Ewropea għall-Ekotikkettar,
      Billi:
      
                  (1)
               
               
                  Skont ir-Regolament (KE) Nru 1980/2000, saret analiżi f’waqta tal-kriterji ekoloġiċi, kif ukoll tar-rekwiżiti ta’ l-istima u tal-verifika relatati, stabbiliti mid-Deċiżjoni tal-Kummissjoni 2001/688/KE (2) għall-għoti ta’ ekotikketti tal-Komunità għall-materjali li jtejbu l-ħamrija u għall-midja tat-tkabbir.
               
            
                  (2)
               
               
                  Wara dik ir-reviżjoni, il-grupp tal-prodotti ġie maqsum f’żewġ gruppi ta’ prodotti separati u b’hekk id-Deċiżjoni 2006/799KE (3) fuq il-materjali li jtejbu l-ħamrija ġiet addottata. Dik id-Deċiżjoni issostitwit id-Deċiżjoni 2001/688/KE safejn huma konċernati l-materjali li jtejbu l-ħamrija.
               
            
                  (3)
               
               
                  Madankollu, huwa neċessarju li tiġi sostitwita d-Deċiżjoni 2001/688/KE safejn hija kkonċernata l-midja tat-tkabbir.
               
            
                  (4)
               
               
                  Fid-dawl ta’ din ir-reviżjoni, huwa xieraq, sabiex tingħata kunsiderazzjoni lill-iżviluppi xjentifiċi u tas-suq, li jiġu riveduti l-kriterji u r-rekwiżiti relatati mal-midja tat-kabbir, li l-perjodu ta’ validità tagħhom jintemm fit-28 ta’ Awissu 2007.
               
            
                  (5)
               
               
                  Il-kriterji u r-rekwiżiti ekoloġiċi riveduti se jkunu validi għal perjodu ta’ erba’ snin.
               
            
                  (6)
               
               
                  Huwa xieraq li jiġi permess perjodu transizzjonali ta’ mhux aktar minn tmintax-il xahar għall-produtturi li l-prodotti tagħhom ingħataw ekotikketta qabel l-1 ta’ Ottubru 2006 jew li applikaw għat-tali aġġudikazzjoni qabel dik id-data, sabiex ikollhom biżżejjed żmien biex jaddattaw il-prodotti tagħhom ħalli jikkonformaw mal-kriterji u r-rekwiżiti riveduti.
               
            
                  (7)
               
               
                  Il-miżuri stipulati f’din id-Deċiżjoni huma skont l-opinjoni tal-Kumitat istitwit mill-Artiklu 17 tar-Regolament (KE) Nru 1980/2000,
               
            ADDOTTAT DIN ID-DEĊIŻJONI:
      Artikolu 1
      Il-grupp ta’ prodotti “midja tat-tkabbir” għandu jinkludi materjal minbarra l-ħamrija in situ, li fih jitkabbru l-pjanti.
      Artikolu 2
      Sabiex wieħed jingħata l-ekotikketta tal-Komunità għall-midja tat-tkabbir, taħt ir-Regolament (KE) Nru 1980/2000, il-prodott irid jaqa’ fil-grupp tal-prodotti “midja tat-tkabbir” kif definit fl-Artikolu 1, u jrid jikkonforma mal-kriterji ekoloġiċi stabbiliti fl-Anness għal din id-Deċiżjoni.
      Artikolu 3
      Il-prestazzjoni ambjentali tal-grupp tal-prodotti “midja tat-tkabbir” għandha tiġi stmata abbażi tal-kriterji ekoloġiċi speċifiċi stabbiliti fl-Anness.
      Artikolu 4
      Għal skopijiet amministrattivi, in-numru tal-kodiċi mogħti lill-grupp tal-prodotti “midja tat-tkabbir” se jkun “029”.
      Artikolu 5
      L-ekotikketti li ingħataw qabel l-1 ta’ Ottubru 2006 għal prodotti li jaqgħu fil-grupp tal-prodotti “materjali li jtejbu l-ħamrija u midja tat-tkabbir” jistgħu jibqgħu jintużaw sat-30 ta’ April 2008.
      Fejn l-applikazzjonijiet ġew sottomessi qabel għall-għoti ta’ ekotikketta għal prodotti li jaqgħu taħt il-grupp tal-prodotti “materjali li jtejbu l-ħamrija u midja tat-tkabbir” ġew sottomessi qabel l-1 ta’ Ottubru 2006, dawk il-prodotti jistgħu jingħataw l-ekotikketta taħt il-kondizzjonijiet applikabbli sat-28 ta’ Awissu 2007. Fit-tali każijiet, l-ekotikketta tista’ tintuża sat-30 ta’ April 2008.
      Artikolu 6
      Din id-Deċiżjoni hija indirizzata lill-Istati Membri.
      
         Magħmul fi Brussel, 15 ta' Diċembru 2006.
         
            
               F’isem il-Kummissjoni
            
            Stavros DIMAS
            
               Membru tal-Kummissjoni
            
         
      
      
         (1)  ĠU L 237, 21.9.2000, p. 1.
      
         (2)  ĠU L 242, 12.9.2001, p. 17. Deċiżjoni kif emendata mid-Deċiżjoni 2005/384/KE (ĠU L 127, 12.5.2005, p. 20).
      
         (3)  ĠU L 325, 24.11.2006, p. 28.
      
         ANNESS
         QAFAS
         It-testjar u t-teħid ta’ kampjuni għandu, fejn applikabbli, isir skont il-metodu tat-testjar żviluppat mill-Kumitat Tekniku CEN 223 “materjali li jtejbu l-ħamrija u midja tat-tkabbir” sakemm l-istandards orizzontali rilevanti elaborati taħt il-gwida tas-CEN Task Force 151 “Orizzontali” jsiru disponibbli.
         It-teħid ta’ kampjuni għandu jsir skont il-metodoloġiji stabbiliti minn CEN/TC 223 (WG 3) kif speċifikati u approvati mis-CEN fil-EN 12579 — Materjali li jtejbu l-ħamrija u midja tat-tkabbir — Teħid ta’ kampjuni. Fejn it-testjar jew it-teħid ta’ kampjuni huwa meħtieġ u mhux kopert minn dawn il-metodi u t-tekniki tat-teħid ta’ kampjuni, il-Korp Kompetenti jew korpi li qed jivvalutaw l-applikazzjoni (minn hawn ‘il quddiem imsejħa “Korp Kompetenti”) għandhom jindikaw liema metodi ta’ testjar u/jew ta’ teħid ta’ kampjuni jqisu aċċettabbli.
         Fejn xieraq, jistgħu jintużaw metodi ta’ testjar oħra li l-ekwivalenza tagħhom tiġi aċċettata mill-Korp Kompetenti. Fejn ma jissemma ebda test, jew jissemma għall-użu fil-verifikazzjoni jew il-monitoraġġ, il-korpi kompetenti għandhom jiddependu, skont il-każ, fuq id-dikjarazzjonijiet u d-dokumentazzjoni pprovduti mill-applikant u/jew fuq verifiki indipendenti.
         Meta jivvalutaw l-applikazzjonijiet u jimmonitorjaw il-konformità mal-kriterji f’dan l-Anness, il-korpi kompetenti huma rrakkomandati jqisu l-implimentazzjoni tal-iskemi tal-ġestjoni ambjentali rikonoxxuti, bħall-EMAS jew l-ISO 14001. (Nota bene: mhux meħtieġ li jiġu implimentati t-tali skemi ta’ ġestjoni.)
         L-għan ta’ dawn il-kriterji huwa, b’mod partikolari, l-promozzjoni ta’:
         
                     —
                  
                  
                     l-użu ta’ materjali rinnovabbli u/jew ir-riċiklaġġ ta’ materja organika derivati mill-ġbir u/jew l-ipproċessar ta’ materjal ta’ skart li b’hekk jikkontribwixxi għat-tnaqqis tal-iskart solidu fir-rimi finali (per eżempju fil-miżbla);
                  
               
                     —
                  
                  
                     it-tnaqqis tal-impatt ambjentali fl-irkupru u l-produzzjoni ta’ materjali mhux rinovabbli.
                  
               Il-kriterji huma stabbiliti fuq livelli li jippromwovu t-tikkettar tal-midja tat-tkabbir li għandha impatt ambjentali aktar baxx matul iċ-ċiklu tal-ħajja kollu tal-prodott.
         KRITERJI EKOLOĠIĊI
         1.   Ingredjenti
         L-ingredjenti li ġejjin huma permessi:
         1.1.   Ingredjenti organiċi
         Għall-għoti tal-ekotikketta għandhom jiġu kkunsidrati biss dawk il-prodotti li ma jkunx fihom pit u li l-kontenut ta’ materja organika tagħhom ikun derivat mill-ipproċessar u/jew l-użu mill-ġdid tal-iskart (kif definiti fid-Direttiva tal-Kunsill 75/442/KEE dwar l-iskart (1) u fl-Anness I ta’ din id-Direttiva).
         
            L-applikant għandu jipprovdi lill-Korp Kompetenti l-kompożizzjoni dettaljata tal-prodott, u dikjarazzjoni tal-konformità mar-rekwiżit imsemmi hawn fuq.
         
         1.2.   Ħama
         Il-prodotti ma għandux ikollhom ħama tad-dranaġġ. Il-ħama (mhux tad-dranaġġ) huwa permess biss jekk jissodisfa l-kriterji li ġejjin:
         It-tip ta' ħama għandu jkun wieħed mit-tipi ta’ skart li ġejjin skont il-lista Ewropea tal-iskart (kif definita mid-Deċiżjoni tal-Kummissjoni 2001/118/KE li temenda d-Deċiżjoni 2000/532/KE (2)):
         
                     02 03 05
                  
                  
                     ħama mit-trattament ta’ effluwenti fuq il-post fil-preparazzjoni u l-ipproċessar ta’ frott, ħxejjex, ċereali, żjut li jittieklu, kawkaw, kafè, tè u tabakk; fil-produzzjoni ta’ marmellati; fil-produzzjoni tal-ħmira u tal-estratti tal-ħmira, fil-preparazzjoni u l-fermentazzjoni tal-għasel iswed
                  
               
                     02 04 03
                  
                  
                     ħama mit-trattament ta’ effluwenti fuq il-post fl-ipproċessar taz-zokkor.
                  
               
                     02 05 02
                  
                  
                     ħama mit-trattament ta’ effluwenti fuq il-post fl-industrija tal-prodotti tal-ħalib.
                  
               
                     02 06 03
                  
                  
                     ħama mit-trattament ta’ effluwenti fuq il-post fl-industrija tal-ħami u tal-ħelu.
                  
               
                     02 07 05
                  
                  
                     ħama mit-trattament ta’ effluwenti fuq il-post fil-produzzjoni tax-xorb alkoħoliku u mhux alkoħoliku (minbarra kafè, tè u kawkaw).
                  
               Il-ħama għandu jiġi minn sors wieħed, jiġifieri li ma jkunx sar xi taħlit ma’ effluwenti jew ħama ‘l barra mill-proċess ta’ produzzjoni speċifiku.
         Il-konċentrazzjonijiet massimi ta’ metalli tqal fl-iskart qabel it-trattament (mg/kg piż fin-niexef) jissodisfaw ir-rekwiżiti tal-kriterju 2.
         Il-ħama għandu jissodisfa l-kriterji tal-Ekotikketta l-oħra kollha speċifikati f’dan l-Anness, fliema każ jitqies bħala stabbli u diżinfettat biżżejjed.
         
            L-applikant għandu jipprovdi lill-Korp Kompetenti bil-kompożizzjoni dettaljata tal-prodott, u dikjarazzjoni tal-konformità ma’ kull wieħed mir-rekwiżiti msemmija hawn fuq.
         
         1.3.   Minerali
         Il-minerali ma għandhomx ikunu ġew estratti minn:
         
                     —
                  
                  
                     siti ta’ importanza għall-Komunità notifikati skont id-Direttiva tal-Kunsill 92/43/KEE dwar il-konservazzjoni tal-ħabitit naturali u tal-fawna u l-flora selvaġġa (3);
                  
               
                     —
                  
                  
                     Żoni tan-netwerk Natura 2000, komposti minn żoni ta’ protezzjoni speċjali skont id-Direttiva tal-Kunsill 79/409/KEE dwar il-konservazzjoni tal-għasafar selvaġġi (4), u dawk iż-żoni taħt id-Direttiva 92/43/KEE flimkien, jew żoni ekwivalenti ‘l barra mill-Komunità Ewropea li jaqgħu taħt id-dispożizzjonijiet korrispondenti tal-Konvenzjoni tan-Nazzjonijiet Uniti dwar id-Diversità Bijoloġika.
                  
               
            L-applikant għandu jipprovdi lill-Korp Kompetenti b’dikjarazzjoni ta’ konformità mar-rekwiżiti maħruġa mill-awtoritajiet xierqa.
         
         2.   Limitazzjoni tas-sustanzi perikolużi
         Fil-kostitwenti organiċi tal-midja tat-tkabbir, il-kontenut tal-elementi li ġejjin għandu jkun aktar baxx mill-valuri li jidhru hawn taħt, mkejla skont il-piż fin-niexef:
         
                     Element
                  
                  
                     mg/kg (piż fin-niexef)
                  
               
                     Zn
                  
                  
                     300
                  
               
                     Cu
                  
                  
                     100
                  
               
                     Ni
                  
                  
                     50
                  
               
                     Cd
                  
                  
                     1
                  
               
                     Pb
                  
                  
                     100
                  
               
                     Hg
                  
                  
                     1
                  
               
                     Cr
                  
                  
                     100
                  
               
                     Mo (*)
                     
                  
                  
                     2
                  
               
                     Se (*)
                     
                  
                  
                     1,5 
                  
               
                     As (*)
                     
                  
                  
                     10
                  
               
                     F (*)
                     
                  
                  
                     200
                  
               Nota: Dawn il-valuri tal-limiti huma validi biss sakemm il-leġislazzjoni nazzjonali ma tkunx aktar stretta
         
            L-applikant għandu jipprovdi lill-Korp Kompetenti bir-rapporti tat-testijiet rilevanti, u dikjarazzjoni tal-konformità ma’ dan ir-rekwiżit.
         
         3.   Prestazzjoni tal-Prodott
         Il-prodotti ma għandomx jeffettwaw il-ħruġ jew it-tkabbir sussegwenti tal-pjanta.
         
            L-applikant għandu jipprovdi lill-Korp Kompetenti bir-rapport tat-testijiet rilevanti, u dikjarazzjoni tal-konformità ma’ dan ir-rekwiżit.
         
         4.   Saħħa u sigurtà
         Il-prodotti ma għandhomx jeċċedu l-livelli massimi tal-patoġeni primarji li ġejjin:
         
                     —
                  
                  
                     Salmonella: neqsin f’25 g;
                  
               
                     —
                  
                  
                     Helminth Ova: neqsin f’1,5 g (5).
                  
               
                     —
                  
                  
                     E. Coli: <1 000 MPN/g (MPN: numru l-aktar probabbli) (6)
                     
                  
               
            L-applikant għandu jipprovdi lill-Korp Kompetenti bir-rapporti tat-testijiet u d-dokumentazzjoni rilevanti, u dikjarazzjoni tal-konformità ma' dawn ir-rekwiżiti.
         
         5.   Żrieragħ/propaguli vijabbli
         Fil-prodott finali, il-kontenut ta’ żrieragħ ta’ ħaxix ħażin u l-partijiet riproduttivi veġetattivi ta’ ħaxix ħażin aggressiv ma għandomx jeċċedu żewġ unitajiet kull litru.
         
            L-applikant għandu jipprovdi lill-Korp Kompetenti b’dikjarazzjoni tal-konformità ma’ dawn ir-rekwiżiti, flimkien ma’ kwalunkwe rapport tat-testijiet u/jew dokumentazzjoni relatata.
         
         6.   Kriterji oħra
         
                     (a)
                  
                  
                     Il-konduttività elettrika tal-prodotti ma għandhiex teċċedi 1,5 dS/m.
                  
               
                     b)
                  
                  
                     Applikabbli għall-midja tat-tkabbir biss:
                  
               Għas-swieq professjonali sostanzjali kollha (jiġifieri fejn il-bejgħ annwali tal-applikant fi kwalunkwe pajjiż fis-suq professjonali jeċċedi t-30 000 m3), l-applikant għandu jagħti informazzjoni kompleta lill-utent dwar l-opzjonijiet disponibbli għat-tneħħija u l-ipproċessar tal-midja tat-tkabbir wara l-użu tagħha. Din l-informazzjoni għandha tkun tidher fl-iskedi deskrittivi li jakkompanjaw il-prodott.
         
            L-applikant għandu jinforma lill-Korp Kompetenti dwar l-opzjoni(jiet) li qed jiġu offruti u r-reazzjoni għalihom, b’mod partikolari għal dawn l-opzjonijiet li ġejjin:
         
         
                     —
                  
                  
                     
                        deskrizzjoni tal-ġbir, l-ipproċessar u d-destinazzjonijiet. Fi kwalunkwe ħin, il-plastiks għandhom jiġu sseparati mill-minerali/organiċi u pproċessati separatament;
                     
                  
               
                     —
                  
                  
                     
                        deskrizzjoni ġenerika annwali tal-volum tal-midja tat-tkabbir miġbura (mdaħħla) u proċessata (skont id-destinazzjoni).
                     
                  
               
            L-applikant għandu juri li ta’ mil-lanqas 50 % bil-volum tal-iskart tal-midja tat-tkabbir jiġi riċiklat wara l-użu tiegħu.
         
         7.   Informazzjoni provduta mal-prodott
         Informazzjoni ġenerali:
         L-informazzjoni li ġejja għandha tiġi pprovduta mal-prodott, jew bil-miktub fuq il-pakkett jew mal-iskedi deskrittivi li jakkompanjawh:
         
                     (a)
                  
                  
                     l-isem u l-indirizz tal-korp responsabbli għall-marketing;
                  
               
                     (b)
                  
                  
                     deskrizzjoni li tiddentifika l-prodott bit-tip, inkluż il-kliem “MIDJA TAT-TKABBIR”;
                  
               
                     (c)
                  
                  
                     kodiċi ta’ identifikazzjoni tal-konsenja;
                  
               
                     (d)
                  
                  
                     il-kwantità (skont il-piż jew il-volum);
                  
               
                     (e)
                  
                  
                     il-materjali prinċipali tiegħu (dawk li jeċċedu 5 % bil-volum) li minnhom ġie mmanifatturat il-prodott;
                  
               Jekk applikabbli, l-informazzjoni li ġejja dwar l-użu tal-prodott għandha tiġi pprovduta mal-prodott, jew bil-miktub fuq il-pakkett jew fl-iskedi deskrittivi li jakkompanjawh:
         
                     (a)
                  
                  
                     il-kondizzjonijiet rakkomandati ta’ ħażna u d-data “uża sa” rakkomandata;
                  
               
                     (b)
                  
                  
                     linji gwida dwar it-tqandil u l-użu sikur;
                  
               
                     (c)
                  
                  
                     deskrizzjoni tal-iskop li għalih huwa maħsub il-prodott u kwalunkwe limitazzjonijiet fuq l-użu;
                  
               
                     (d)
                  
                  
                     dikjarazzjoni tal-idoneità tal-prodott għal gruppi ta’ pjanti partikolari (per eżempju pjanti li ma jittollerawx il-ħamrija alkalina jew pjanti li jikbru fil-ħamrija alkalina);
                  
               
                     (e)
                  
                  
                     pH u l-proporzjon ta’ Karbonju ma’ Nitroġenu (C/N);
                  
               
                     (f)
                  
                  
                     dikjarazzjoni dwar l-istabbilità tal-materja organika (stabbli jew stabbli ħafna) skont l-istandard nazzjonali jew internazzjonali;
                  
               
                     (g)
                  
                  
                     dikjarazzjoni dwar il-metodi ta’ użu rakkomandati;
                  
               
                     (h)
                  
                  
                     f’applikazzjonijiet mhux professjonali: rata ta’ applikazzjoni rakkomandata espressa f’kilogrammi jew f’litri tal-prodott għal kull unità ta’ erja (m2) kull sena;
                  
               Informazzjoni tista’ titħalla barra biss jekk tingħata ġustifikazzjoni sodisfaċenti mill-applikant.
         Nota: Din l-informazzjoni għandha tiġi pprovduta sakemm il-leġislazzjoni nazzjonali ma titlobx xort’oħra.
         Informazzjoni dettaljata
         
                     Parametru
                  
                  
                     Metodi tal-ittestjar
                  
               
                     Kwantità
                  
                  
                     EN 12580
                  
               
                     pH
                  
                  
                     EN 13037
                  
               
                     Konduttività elettrika
                  
                  
                     EN 13038
                  
               
                     Proporzjon ta’ Karbonju ma’ Nitroġenu (C/N)
                  
                  
                     C/N (**)
                     
                  
               
                     Metalli tqal (Cd, Cr, Cu, Pb, Ni, Zn)
                  
                  
                     EN 13650
                  
               
                     Hg
                  
                  
                     ISO 16772
                  
               
                     Salmonella
                  
                  
                     ISO 6579
                  
               
                     Helminth ova
                  
                  
                     prXP X 33-017
                  
               
                     E. Coli
                  
                  
                     ISO 11866-3
                  
               8.   Informazzjoni li tidher fuq l-ekotikketta
         Il-kaxxa 2 tal-ekotikketta għandha tinkludi t-test li ġej:
         
                     —
                  
                  
                     jippromwovi r-riċiklaġġ tal-materjali;
                  
               
                     —
                  
                  
                     jippromwovi l-użu ta’ materjali prodotti b’metodi aktar sostenibbli, u b’hekk inaqqas id-degradazzjoni ambjentali.
                  
               
            (1)  ĠU L 194, 25.7.1975, p. 39.
         
            (2)  ĠU L 47, 16.2.2001, p. 1.
         
            (3)  ĠU L 206, 22.7.1992, p. 7
         
         
            (4)  ĠU L 59, 25.4.1979, p. 1.
         
            (*)  Id-dejta relatata mal-preżenza ta’ dawn l-elementi hija meħtieġa biss għall-prodotti li fihom materjal li jiġi mill-proċessi industrijali
         
            (5)  Għal dawk il-prodotti li l-kontenut organiku tagħhom mhuwiex derivat biss minn skart veġetali, tal-ġnien jew tal-parks
         
         
            (6)  Għal dawk il-prodotti li l-kontenut organiku tagħhom huwa derivat biss minn skart veġetali, tal-ġnien jew tal-parks
         
         
            (**)  Karbonju = materja organika (EN 13039) × 0,58, N totali (prEN 13654/1-2).